钦定古今图书集成/明伦汇编/官常典/第737卷 > 黄观 黄魁
## 钦定古今图书集成/明伦汇编/官常典/第737卷 > 黄观 黄魁

按《明外史》本传：“观字伯澜，一字尚宾，贵池人。父赘许，
从许姓受学。元待制黄冔冔死节，观益自砺，筑翠微
书舍读书。洪武中，贡入太学，领乡荐。父艰，服阕，仍入
监，绘父母墓为图，瞻拜辄泪下。二十四年，会试、廷试
皆第一，授翰林修撰。累迁尚宝司卿，礼部右侍郎，乃
奏复姓。建文初，更官制，左右侍中，次尚书，改观右侍”
中，仍兼尚宝司卿，与方孝孺等并亲用。燕王举兵，观
草制，讽其散军归藩，束身谢罪，辞极诋斥。四年奉诏
募兵上游，且督诸郡兵入援。至安庆，燕王已渡江矣。
未几即位，下令暴左班文职奸臣罪状，观名第六。既
而索国宝，不知所在。或言“已付观出收兵矣。”命有司
追捕，收其妻翁并二女给象奴。奴索钗钏市酒肴，翁
佯诺，悉与奴持去，急携二女及家属十人，投淮清桥
下死。观闻金川门不守，叹曰：“吾妻有志节，必死矣。”招
魂葬之江上。明日，家人自京奔至，白翁死状。观恸哭
至李阳河，或谓曰：“宫已焚，失帝新皇帝，帝三日矣。”观
命舟至罗刹矶，朝服东向拜，投湍急处死。事闻，籍其
家，并戍姻党。仁宗初，得释还。观弟觏，先匿其幼子，逃
他乡。或云觏妻毕孀居母家，遗腹生子，故黄氏有后
于贵池。观故宅在学宫西，其后知县龚守愚即其所
立祠祀之。有《阐幽集》，录其遗槁传世。初，观妻投水时，
呕血石上成小影，阴雨则见，相传为大士像。僧舁至
庵中，翁夫人见梦曰：“我黄状元妻也。”比明，沃之以水影愈明，有愁惨状。后移至观祠，名“翁夫人血影石。”与
观同为侍郎者黄魁，不详何许人，有学行，习典礼。尚
书陈迪与观皆爱敬之。燕兵入，亦不屈死。福王时，赠
观太子太保，谥文贞，妻谥“贞懿”，魁赠尚书。